Carl XVI Gustaf, kralj Švedske

Carl XVI Gustaf (punim izvornim imenom Carl Gustaf Folke Hubertus; rođen 30. aprila 1946.) ) je trenutni kralj Švedske. Njegovo ime se vrlo rijetko navodi kao Karlo XVI Gustav.

 Djetinjstvo i obrazovanje 

Bio je peto dijete i prvi sin princeze Sibele od Saskokoburga i Gote i princa Gustava Adolfa, sina prijestolonasljednika Gustava Adolfa. U vrijeme njegovog rođenja Švedskom je vladao njegov pradjed Gustava V. Očeva smrt u avionskoj nesreći nedaleko od Kopenhagena u Danskoj, 26. januara 1947. godine, dovela je ga je na drugo mjesto u nasljednom nizu za švedski tron. Smrću njegovog pradede na tron je sjeo djed Carla Gustafa, te se Carl Gustaf pomaknuo na prvo mjesto u nasljednom nizu.

Po završetku srednje škole, tada još princ, Carl Gustaf je proveo dvije i po godine u švedskoj armiji i mornarici. Završio je studije historije, sociologije, političkih nauka i ekonomije.

 Vladavina 

Dana 15. septembra 1973. umro je Gustav VI Adolf i Carl Gustaf je postao kralj Švedske kao Carl XVI Gustaf. Ustoličen je 19. septembra u kraljevskoj palači u Stockholmu. Gustaf VI Adolf bio je posljednji švedski kralj koji je koristio tradicionalnu titulu monarha (Kralj Šveđana, Gota i Venda) koja se koristi još od upsotavljanja nasljedne monarhije 1544, pošto je Carl XVI Gustaf odlučio koristiti jednostavniju titulu kralja Švedske.

 Porodica 
mini|lijevo|Kralj Carl XVI Gustaf
Tokom Olimpijskih igara 1972. Carl Gustaf je, još kao krunski princ, upoznao Silviju Sommerlath. Zaruke sa Sommerlath objavio je 12. marta 1976. Vjenčanje je održano tri mjeseca kasnije, 19. juna, u katedrali Storkyrkan u Štokholmu. Bilo je to prvo vjenčanje vladajućeg švedskog monarha od 1797. (prethodni monarsi su na prijestolje dolazili već vjenčani). Da je kralj Carl XVI Gustaf oženio Silviju za života svoga djeda izgubio bi mjesto u nasljednom nizu, pošto je Gustav VI Adolf vjerovao da princ mora oženiti princezu. Iz istog razloga se, iste godine kada i on, Carlov amidža oženio Velšankom skromnog porijekla i sa kojom je bio u vezi desetljećima.

Kralj i kraljica imaju dvije kćerke i jednog sina, koji je u trenutku rođenja bio prijestolonasljednik. Međutim, ustavna reforma koja je trebala dovesti na snagu jednaku primogenituru uz koju je najstarije dijete, bez obzira na spol, prijestolonasljednik, već je bila pokrenuta u vrijeme njegovog rođenja. Ova reforma učinila je njegovu kraljevo najstarije dijete, princezu Victoriu, prijestolonasljednicom. Švedska je bila prva monarhija na svijetu koja je uspostavila jednaku primogenituru. Kralj navodno nije zadovoljan ovom promjenom, budući da je njegovom sinu oduzela poziciju koja mu je zakonski pripadala u trenutku rođenja.

Kraljevska porodica koristi palaču Drottningholm kao rezidenciju od 1980, a Štokholmsku kraljevsku palaču kao radno mjesto.

 Uloga monarha 

Kraljeve dužnosti su reprezentativnog i ceremonijalnog tipa, kao što su zvanične posjete šefa države i otvaranje godišnje sjednice parlamenta. U kraljeve interese spadaju tehnologija i agrikultura, te ponajviše automobili. U ljeto 2005. doživio je malu saobraćajnu nesreću.

Novinari su mnogo puta primijetili da kralj pogrešno piše svoje ime - u zvaničnim dokumentima i prilikom posjete rudnika bakra kada se pogrešno potpisao na kamen. Njegova supruga, kraljica Silvia, u televizijskom intervjuu priznala je da njen suprug pati od disleksije, poremećaja sposobnosti čitanja i pisanja.

 Reference 

Kategorija:Rođeni 1946.
Kategorija:Živi ljudi
Kategorija:Kraljevi Švedske
Kategorija:Trenutni vladari
Kategorija:Bernadotti